(PressFire.no): Det er Universitetssykehuset i Nord-Norge som i august lanserte en ny nettside som et lavterskeltilbud til de som har problemer knyttet til gambling eller dataspilling.

Ifølge rapporten «Omfang av Penge- og Dataspillproblemer» fra 2016 sliter 0,5 prosent av Norges befolkning mellom 16 og 74 med problemer knyttet til dataspill – populært kalt dataspillavhengighet. Det utgjør rundt 25 000 nordmenn.

For å finne ut om du er i faregruppen har Universitetssykehuset i Nord-Norge lagt ut en enkelt test på nettstedet Spillsnakk.no.

Lars Nussbaum.

Foto: Spillsnakk.no. Lav terskel

- Det vi ser er at dette er en gruppe mennesker som har større terskel for å ta kontakt med for eksempel fastlegen for så å få en henvisning til psykiatrien for sine problemer, forteller psykolog ved ruspoliklinikken i Tromsø Lars Nussbaum.

- Derfor er dette et forsøk på å nå ut til denne gruppen på en annen måte enn det som er forsøkt tidligere, nettopp ved å gi dem et lavterskeltilbud.

Om testen indikerer at du har problemer, vil siden gi deg flere tilbud – inkludert en rapport du kan ta med til fastlegen din. Det er også en chat tilgjengelig for å snakke med fagpersoner om problemene – den er også helt anonym.

Khalid Ezat Azam.

Foto: Medietilsynet

Khalid Ezat Azam.

Foto: Medietilsynet

Uten diagnose

Akkurat dette med avhengighet og dataspill er et omdiskutert tema, hvor det norske Medietilsynet for eksempel er bevisst på å ikke bruke begrepet «avhengighet» opp mot dataspill. Det finnes nemlig ingen klinisk diagnose.

Men det betyr ikke at det ikke finnes personer med problemer som ender i overdreven dataspilling, noe dette tilbudet håper på å ta tak i.

- Spillsnakk.no tilbyr en lavterskel hjelpetjeneste som kan gi den enkelte som har behov for gode tips eller hjelp, muligheten til å få dette anonymt via chat. Dette synes vi er positivt da det kan gjøre det enklere å få hjelp med å sette grenser for egen spilling på et tidligere tidspunkt, forteller rådgiver i Medietilsynet Khalid Ezat Azam.

Medietilsynet er fornøyd med at siden er tydelig på at det er hjelp å få.

- Man kan snakke med deres behandlere for å finne mestringsstrategier, som gjør det enklere å få kontroll over egen spilling.

- I tillegg gir siden god informasjon om hvordan man kan gå videre hvis man føler at problemet er så stort at man har behov for behandling. Vi opplever at fokuset ligger på å bidra med hjelp til de som etterspør dette, og ikke diagnostisering.

Azam påpeker at den er «en enkel anledning til å bli mer bevisst eget forhold til dataspill».

Ifølge testen til Spillsnakk.no har

undertegnede muligens problemer med dataspill.

Foto: Faksimile

Behandles ikke etter diagnose

Før man eventuelt tar testen, påpekes det at det ikke er en diagnose. Det gjør det også etter at testen er gjennomført og man får et sammendrag og en slags «konklusjon».

I debatten rundt avhengighet og dataspill er det flere av de som driver behandling som ikke direkte behandler for avhengighet av dataspill, siden det faktisk ikke finnes en diagnose, men behandler for andre underliggende problemer.

Psykologspesialist ved sykehuset i Østfold, Gaute Godager, har tidligere vært tydelig på at han ikke direkte behandler noen for dataspillavhengighet, men ser på det underliggende grunnene til at personer spiller så mye at det går ut over mestringsevnene i andre deler av livet.

Gaute Godager påpeker også at det selv i dag er noe stigmatisering knyttet til dataspill og at verdisynet er noe skeivt.

– Når jeg spør «hva er problemet med at Ole spiller mye?» svarer mange pappaer at «han er ofte trøtt på skolen». Om pappaen da er veldig glad i Manchester United spør jeg om det hadde vært bedre om sønnen var trøtt på skolen fordi han hadde sett Champions League–kamp med noen kompiser. «Ja, det hadde vært mye bedre». Så det ligger noe verdimessig der, det blir ikke sett på som like verdifullt som andre hobbyer man kan ha, fortalte han i Medietilsynets artikkel «Spiltrøbbel».

Spillsnakk.no har mange av samme erfaringene som Godager har hatt.

- Det vi også ser er at spilleproblematikk ofte er noe som skjuler underliggende problemer, for eksempel depresjon, angst, familiære problemer eller andre ting.

Foreløpig har man også klart å holde pengespill og dataspill adskilt, men stadig flere spill begynner å blande elementer fra gambling i spillene.

- Det er også slik at langt flere dataspill blander inn gambling, eller det at man må eller kan kan betale penger for å oppgradere utstyr et cetera, slik at da kommer også det økonomiske aspektet i mye større grad inn i dataspill.

- Når det gjelder diagnose eller mangel på diagnose tenker jeg at det ikke er viktig når det gjelder vårt tilbud, fordi man trenger ingen diagnose for å komme inn på chatten.

Foto: Creative Commons / Derek Finch.